<classify> MAHAKAMA ya Hakimu Mkazi Wilaya ya Maswa mkoani Simiyu imemhukumu Josephati Samweli maarufu kama Mataba Msukuma 28, mkulima mkazi wa kijiji cha Dodoma, Kata ya Dodoma wilayani humo kifungo cha miaka 60 jela kwa makosa ya kubaka na kumpa mimba mwanafunzi wa shule ya msingi.Mbele ya Hakimu Mkazi Mfawidhi wa Mahakama ya Wilaya ya Maswa, Fredrick Lukuna, Mwendesha Mashtaka wa Jeshi la Polisi, Mkaguzi Msaidizi Rashidi Achimtole aliiambia mahakama kuwa mtuhumiwa alitenda kosa hilo Septemba 1, 2017 saa 7 asubuhi katika kijiji cha Zanzui, Kata ya Zanzui wilayani hapo.Mwendesha Mashtaka huyo aliiambia Mahakama kuwa Samweli ameshitakiwa kwa makosa mawili, la kwanza ni kubaka na la pili kumpa mimba mwanafunzi wa darasa la sita katika Shule ya Msingi Mwabujiku mwenye umri wa miaka 16 jina limehifadhiwa na kumpa mimba.Ilidaiwa mahakamani hapo kuwa mshitakiwa alimvizia mwanafunzi huyo wakati akiwa anamwagilia bustani ya viazi iliyoko karibu na makazi ya mshitakiwa ambaye kwa kushirikiana na mwenzake alimkamata kwa nguvu na kufanikisha kitendo hicho cha kinyama.Ilidaiwa kuwa wakati anafanya kitendo hicho alimziba mdomo mwanafunzi huyo ili asipige kelele. Pia Mwendesha Mashitaka huyo aliongeza kuwa raia mwema walifanikiwa kumuona mshitakiwa huyo na kumfahamu kwa sura na majina lakini alipofahamu kuwa ametambuliwa alitoroka na kutokomea kusikojulikana.Aliiambia mahakama kuwa mshitakiwa alitenda makosa hayo mawili, la kwanza la kubaka kinyume na vifungu namba 130 1 2 E na 131 1 vya Sheria ya Kanuni ya Adhabu Sura ya 16 kama ilivyofanyiwa marejeo mwaka 2002 na kosa la pili la kumpa mimba mwanafunzi kinyume na Kifungu Namba 60A 3 cha Sheria ya Elimu Sura ya 353 kama ilivyofanyiwa marekebisho ya Sheria Ndogo Namba 2 ya Mwaka 2016.Mshitakiwa alipopewa nafasi ya kujitetea mahakamani hapo alikiri kutenda kosa hilo na kuiomba mahakama kumpunguzia adhabu kwa kile alichodai ni kosa lake la kwanza na anategemewa na familia, utetezi ambao haukukubaliwa na Mahakama.Baada ya utetezi huo Mwendesha Mashtaka Achimtole aliiomba mahakama itoe adhabu kali kwa mshitakiwa ili iwe fundisho kwake na watu wengine wenye tabia kama hizo kwani wamekuwa wakikatisha ndoto za wanafunzi.Akitoa hukumu hiyo, Hakimu Mkazi Mfawidhi Lukuna alisema mahakama imeridhishwa na ushahidi uliotolewa mahakamani hapo na upande wa mashtaka kuwa ni kweli Samweli alitenda kosa hilo akiwa na akili timamu bila kushawishiwa na mtu yeyote huku akitambua kufanya hivyo ni kosa kisheria.Alisema kutokana na kumtia hatiani bila kuacha shaka yoyote Mahakama imemhukumu kifungo cha miaka 30 jela kwa makosa hayo na kwamba vifungo hivyo vitakwenda kwa pamoja.  <topic>: KITAIFA 